Title: ประกาศคณะกรรมการคุ้มครองซากดึกดำบรรพ์ เรื่อง หลักเกณฑ์ และวิธีการในการจัดซื้อแหล่งซากดึกดำบรรพ์ที่ขึ้นทะเบียนที่มิใช่เป็นที่ดินของรัฐ พ.ศ. 2552

ประกาศคณะกรรมการคุ้มครองซากดึกดำบรรพ์

ประกาศคณะกรรมการคุ้มครองซากดึกดำบรรพ์
เรื่อง หลักเกณฑ์
และวิธีการในการจัดซื้อแหล่งซากดึกดำบรรพ์
ที่ขึ้นทะเบียนที่มิใช่เป็นที่ดินของรัฐ
พ.ศ. ๒๕๕๒[๑]

อาศัยอำนาจตามความในมาตรา
๑๕ แห่งพระราชบัญญัติคุ้มครองซากดึกดำบรรพ์ พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ มาตรา ๔๒ และมาตรา ๔๓
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการคุ้มครองซากดึกดำบรรพ์กำหนดหลักเกณฑ์ และวิธีการในการจัดซื้อแหล่งซากดึกดำบรรพ์ที่ขึ้นทะเบียนที่มิใช่เป็นที่ดินของรัฐ
ดังต่อไปนี้

ข้อ ๑ 
แหล่งซากดึกดำบรรพ์ที่จะจัดซื้อ
ต้องเป็นแหล่งซากดึกดำบรรพ์ที่ขึ้นทะเบียนตามมาตรา ๑๔ ที่มิใช่เป็นที่ดินของรัฐ
และให้พิจารณาจากหลักเกณฑ์ ดังต่อไปนี้
(๑) เพื่อสงวนไว้เป็นสมบัติของชาติ
(๒) เพื่อประโยชน์ในการดูแลรักษา คุ้มครอง
และอนุรักษ์แหล่งซากดึกดำบรรพ์ที่ขึ้นทะเบียนนั้น

ข้อ ๒ 
ในการจะจัดซื้อแหล่งซากดึกดำบรรพ์ที่ขึ้นทะเบียนซึ่งมิใช่เป็นที่ดินของรัฐให้พนักงานเจ้าหน้าที่ทำการสำรวจแหล่งซากดึกดำบรรพ์ที่มีคุณลักษณะตามข้อ
๑ ก่อนเข้าทำการสำรวจให้แจ้งเป็นหนังสือให้เจ้าของ ผู้ครอบครอง
หรือผู้มีสิทธิในที่ดินโดยชอบด้วยกฎหมายทราบล่วงหน้าไม่น้อยกว่าสิบห้าวัน

ข้อ ๓ 
ให้อธิบดีแต่งตั้งคณะกรรมการพิจารณากำหนดราคาแหล่งซากดึกดำบรรพ์ที่ขึ้นทะเบียนที่จะจัดซื้อจำนวนไม่เกินห้าคน
ประกอบด้วยผู้แทนจากกรมทรัพยากรธรณี ผู้แทนกรมที่ดิน ผู้แทนของหน่วยงานอื่นของรัฐ
และผู้แทนสภาท้องถิ่นที่เกี่ยวข้อง

ข้อ ๔ 
ให้คณะกรรมการพิจารณากำหนดราคาแหล่งซากดึกดำบรรพ์ที่ขึ้นทะเบียนที่จะจัดซื้อพิจารณาราคาที่ดินที่มีแหล่งซากดึกดำบรรพ์ที่ขึ้นทะเบียนที่จะจัดซื้อ
โดยให้คำนึงถึง
(๑)
ราคาที่ซื้อขายกันตามปกติในท้องตลาดของอสังหาริมทรัพย์ที่ต้องการจัดซื้อย้อนหลังสามปี
(๒)
ราคาของอสังหาริมทรัพย์ที่มีการตีราคาไว้เพื่อประโยชน์แก่การเสียภาษีบำรุงท้องที่
(๓) ราคาประเมินทุนทรัพย์
เพื่อเรียกเก็บค่าธรรมเนียมในการจดทะเบียนสิทธิและนิติกรรม
(๔) สภาพและที่ตั้งของอสังหาริมทรัพย์นั้น
ทั้งนี้
เพื่อให้เกิดความเป็นธรรมแก่รัฐ เจ้าของ ผู้ครอบครอง
หรือผู้มีสิทธิในที่ดินโดยชอบด้วยกฎหมาย และสังคม

ข้อ ๕ 
เมื่อได้แหล่งซากดึกดำบรรพ์ที่ขึ้นทะเบียนและราคาที่ดินที่มีแหล่งซากดึกดำบรรพ์ที่ขึ้นทะเบียนที่จะจัดซื้อ
ให้อธิบดีโดยความเห็นชอบของคณะกรรมการคุ้มครองซากดึกดำบรรพ์ดำเนินการจัดซื้อตามระเบียบที่ทางราชการกำหนด

ประกาศ ณ วันที่ ๑๘
พฤศจิกายน พ.ศ. ๒๕๕๒
ศักดิ์สิทธิ์  ตรีเดช
ปลัดกระทรวงทรัพยากรธรรมชาติและสิ่งแวดล้อม
ประธานกรรมการคุ้มครองซากดึกดำบรรพ์

อาจารี/ผู้จัดทำ
๒๔ กรกฎาคม ๒๕๕๖

วิชพงษ์/ตรวจ
๒๕ กรกฎาคม ๒๕๕๖

[๑] ราชกิจจานุเบกษา
เล่ม ๑๒๗/ตอนพิเศษ ๖ ง/หน้า ๕๐/๑๔ มกราคม ๒๕๕๓